Birthe Skaarup (DF), 2007-01-25:
Baggrunden for forslaget kender vi alle efterhånden.
Det er den uheldige og mangelfulde sagsbehandling, som en række patienter med kræft var udsat for i forbindelse med deres behandlingsforløb, hvor man ikke fra behandlingsstedets side fandt en ledig strålekapacitet inden for de maksimale ventetider.
Det var amterne, og der sidder nogle amtsborgmestre, mener jeg, der må have røde ører.
Muligheden for at få behandling inden for de fastsatte behandlingstider omfatter jo afsøgning her i landet, inden for både det private og det offentlige, men også uden for landets grænser, hvor man har eller kan lave aftaler, såfremt der er ledig kapacitet.
Men værre var det i denne sag, at Sundhedsstyrelsen ikke behandlede disse sager hensynsfuldt og efter den procedure, der er fastlagt, og det har også fået nogle konsekvenser.
Derfor bliver disse patienter med de livstruende kræftsygdomme med denne lov sikret således, at de kan søge erstatning på baggrund af mangelfuld sagsbehandling.
Sådan skal det være, for de har ikke alene kæmpet mod sygdom, men også mod mangelfuld sagsbehandling, for det er hårdt at være ramt af sygdom.
Derfor skal de naturligvis have mulighed for at søge erstatning uden problemer, men det skal de også, fordi deres sygdom på baggrund af de nævnte problemer kan være blevet forværret.
Med lovforslaget ligestilles kræft- og hjertepatienter, og der er tre punkter i forslaget.
Patientforsikringsordningens dækningsområde bliver som punkt 1 udvidet, og udgiften på de ca. 7,3 mio. kr. bliver afholdt af staten.
Som punkt 2 synes jeg også det er værd at nævne, at bestemmelsen bliver gennemført med tilbagevirkende kraft, således at skader, der er opstået på tidspunkter før lovændringen, kan anmeldes.
Og endelig som punkt 3 vil de patienter, som kan blive omhandlet af loven, få mulighed for, indtil 1 år efter lovændringen træder i kraft, at anmelde et erstatningskrav over for Patientforsikringsforeningen, uanset om de er afskåret herfra efter klage- og erstatningslovens almindelige krav.
Lovforslaget har været i høring hos de berørte parter, og det har ikke affødt større bemærkninger.
Dog har de hos Hospice Forum nogle bemærkninger om, at de berørte patienter eller efterladte skal have den fornødne hjælp til at indhente juridisk bistand.
Jeg mener helt klart, at det blev der på et meget tidligt tidspunkt taget højde for, ved at man i Sundhedsstyrelsen lod flere faggrupper stå til rådighed, som kunne hjælpe med fremgangsmåden ved anmeldelse af skaden.
Det er også værd at bemærke, at man har udsendt beklagelsesbreve til de forurettede patienter.
Det er ikke altid, man får en undskyldning i det danske sygehusvæsen.
Det har de fået her.
Al den uorden i systemet har jo også afstedkommet, at kræftområdet nu sikres ved en statslig styring, idet der oprettes en særlig enhed på tværs af departementer og Sundhedsstyrelsen, som skal følge udviklingen.
Jeg må sige, at Dansk Folkeparti også har bemærket, at de maksimale ventetider både på Rigshospitalet og Herlev Sygehus nu pludselig er kraftigt reduceret.
I hvert tilfælde er det bemærkelsesværdigt, at man ved bl.a. at ændre nogle arbejdsgange, en proces, som man måske kunne have fundet ud af på et tidligere tidspunkt, og også ved, at der er tilført noget mere uddannet personale et af stederne, er kommet ned på den ventetid, vi har talt om skulle være den maksimale.
Men Dansk Folkeparti er tilfreds med forslaget, fordi de tre punkter, som jeg nævnte i indledningen, giver mulighed for at søge erstatning via Patientforsikringen efter en konkret individuel vurdering, af i hvilken grad patienten har fået forringet sin overlevelse eller behandling som følge af ventetiden, og det er vi tilfredse med.